SønderjyskE-spilleren kommer til Frederikshavn for at spille for sølvvinderne.

Frederikshavn White Hawks kunne torsdag præsentere 25-årige Lasse Sandgaard som ny spiller. Sandgaard var i sidste sæson med til at stjæle guldet fra Frederikshavn, da han spillede for SønderjyskE. Sidste sæson blev hans eneste for sønderjyderne. Før da spillede han for barndomsklubben Herning Blue Fox, som han vandt fire mesterskaber med. Det er altså en erfaren isliga-spiller med masser af medaljer og over 200 kampe i bagagen, der næste sæson skal hjælpe høgene mod endnu et sæt medaljer. - Vi er meget glade for at tilknytte Lasse til White Hawks, hvor vi tror han passer perfekt ind i vores spilkoncept. Det er en spiller som vores trænerteam meget gerne ville have til White Hawks, hvilket nu heldigvis er lykkedes, skriver White Hawks i en pressemeddelelse.